Bulls klop Sharks ŉ tweede keerWarrick Gelant het op aanval en verdediging sy toetskanse verbeter. (Foto: GB Jordaan) Die Bulls wou Saterdag op Loftus uit die staanspoor hardloop en het dit doeltreffend gedoen, maar toe kom die Sharks, buit hulle foute uit en oorheers die eerste 20 minute of so ná rustyd. Dit was egter nie genoeg nie, en die Bulls het hulle onlangse groot oorwinning in Durban herhaal deur met 39-33 te wen. Die Bulls is nou tweede van die Suid-Afrikaanse spanne op die punteleer en derde in die Suid-Afrikaanse afdeling, ná die Lions en die Jaguares. Die Stormers (23 punte) is ná hul neerlaag teen die Chiefs nou in die laaste posisie met die Jaguares, Bulls en Sharks (almal 24 punte) wat ŉ wedstryd minder gespeel het. Travis Ismaiel – weer goed onder die hoe bal. (Foto: GB Jordaan) Die Sharks het op Loftus die verloor-bonuspunt verdien in ŉ wedstryd waar Burger Odendaal-hulle vyf drieë teen drie gedruk het. Die Bulls was, alles in ag genome, die beste span. Hulle het goed verdedig, en deur twee skitterende stukkies spel van Jesse Kriel, wat die eerste drie van Warrick Gelant met ŉ rolskop aangevoer het en toe self gebreek en afgerond het, het hulle vroeg al met 12-0 en toe 19-7 voorgeloop. Gelant was weer uitstekend op heelagter en het sy toetskanse heelwat goed gedoen, en Lood de Jager en RG Snyman verbeter met elke opdrafslag as slotpaar. Die Bulls se nuwe hardlooprugby was mooi om na te kyk, meestal doeltreffend met ŉ fout of twee te veel wat reggestel sal moet word om op dieselfde peil as Nieu-Seelandse spanne te kom. Maar daar is iets in Pretoria aan die gebeur… en die grootste pluspunt is dat die spelers John Mitchell se patroon onder die knie begin kry. Posisioneel, te midde van hardlooprugby, het hulle hul struktuur bly behou. Andre Esterhuizen – ‘n goeie wedstryd met skaars aanvalskanse.(Foto: GB Jordaan) Die Sharks het meer direkte rugby gespeel, en die Du Preez-tweeling was goed en doeltreffend met Akker van der Merwe wat moontlik die beste van die pak was. Agter die skrum het die Sharks egter nie heeltemal oortuig nie, en het hulle te min balle by hulle buite-agterspelers gekry deur ŉ agterlynstruktuur wat nie vir hardlooprugby bedoel is nie. Puntemakers – Bulls (22) 39: Drieë: Warrick Gelant, Jesse Kriel, Roelof Smit, Johnny Kotze, Lood de Jager. Strafdoele: Handré Pollard (2). Doelskoppe: Pollard (4). Sharks (17) 33: Drieë: Curwin Bosch, Jacques Vermeulen, Jean-Luc du Preez. Strafdoele: Curwin Bosch, Robert du Preez (3). Doelskoppe: Du Preez (3).